Liverpool-redaktør: - Sturridge-skadene kan ødelegge sesongen
- Nå begynner det å bli kritisk. Alle skadene han pådrar seg er et slag i trynet for Liverpool og kampen om en plass i neste års Champions League, sier Torbjørn Flatin til VG. Han er redaktør i Liverpools norske supporterklubb og sukker tungt når han blir fortalt det eksakte antallet kamper Daniel Sturridge har gått glipp av de siste knappe elleve månedene: 16. Når Liverpool har gjestet Queens Park Rangers søndag, er tallet 17. Trolig blir tallet 22 eller 23 før Sturridge er tilbake i aksjon igjen - alt avhengig av om han rekker møtet med Chelsea 8. november eller ikke. VGLIVE:Følg QPR-Liverpool fra klokken 14.30Fredag kom nemlig beskjeden om at den 25-årige stjernespissen, som var ventet å returnere mot QPR etter lårskaden han pådro seg i starten av september, trolig mister de neste tre-fire ukene med en strekkskade i leggen. - Det er et stort slag for oss fordi vi så frem til å få Daniel tilbake. Han har jobbet utrettelig, sier en skuffet Liverpool-manager Brendan Rodgers til Liverpool Echo. - Det er så typisk som du får det. Sturridge virker å være veldig utsatt for strekkskader, og det tar gjerne lang tid før han er tilbake igjen også. Dette er veldig kjedelig, sier Flatin. I tillegg til QPR-matchen og den nevnte Chelsea-kampen, ryker etter all sannsynlighet ligacup-kampen mot Swansea, dobbeltmøtet med Real Madrid i Champions League og seriekampene mot Hull og Newcastle. At målgarantisten mangler i Premier League, er tyngst å svelge, erkjenner Liverpool-redaktøren. - De nøkterne og realistiske supporterne vet at det er en topp fire-plassering som gjelder i år. Vi er fremdeles med i den kampen, men vi er avhengig av at Sturridge snart holder seg skadefri om vi skal henge med ut sesongen, sier Flatin.Fra 27. november i fjor og frem til 12. januar i år var Sturridge ute med forstuet ankel. Angriperen gikk glipp av åtte ligakamper - hvorav tre endte med tap. Denne sesongen har han mistet fire kamper i serien. Kun én av kampene - mot West Bromwich sist - har endt med Liverpool-seier. - Det er vanskelig å finne tråden uten ham. Vi trenger Sturridge, sier Flatin. Fra starten av forrige sesong og til og med West Bromwich-kampen for to uker siden har Sturridge gått glipp av 14 Premier League-kamper.På de samme kampene har Merseyside-klubben samlet 25 poeng, noe som gir et snitt på 1,79 per kamp. Det tilsvarer 68 poeng på 38 kamper, noe som ville gitt en 7.-plass i fjorårets Premier League. Med Sturridge på banen har Brendan Rodgers mannskap samlet 70 poeng på 32 seriekamper siden sesongstarten i fjor - et snitt på 2,19 per kamp (83 poeng på 38 kamper). Liverpool tar med andre ord 0,4 poeng mer per kamp med engelskmannen på banen. - Det sier sitt. Det er stor forskjell på 2.- og 7.-plass. Vi må få i gang Sturridge snart! Men jeg er ikke optimistisk. Han er sjelden tilbake før tiden. Det tar vel gjerne en ukes ekstra tid med ham, sier Flatin. Dermed må Anfield-klubben sette sin lit til andre angripere. - Mario Balotelli gjør sitt beste. Han er gira på å imponere og han har jobbet som en løve de siste fjorten dagene. Ingen er mer bestemt på å vise sin verdi enn ham, sier Rodgers, og hinter til at Balotelli vil få sjansen på topp. - Andre må stå frem. Ansvarer ligger på Balotelli nå, avslutter Flatin.
Daniel Sturridge (25) må snart få orden på alle skadeproblemene. Hvis ikke kan Liverpool måtte se langt etter en topp fire-plassering, frykter redaktøren i Liverpools norske supporteklubb.